KOMISSION ASETUS (EY) N:o 1924/95,
annettu 3 päivänä elokuuta 1995,
siirtymätoimenpiteistä banaanin tuontia koskevan tariffikiintiöjärjestelmän soveltamiseksi Itävallan, Suomen ja Ruotsin yhteisöön liittymisen johdosta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Itävallan, Suomen ja Ruotsin liittymisasiakirjan ja erityisesti sen 149 artiklan 1 kohdan,
sekä katsoo, että
komission asetuksessa (ETY) N:o 1442/93 (1), sellaisena kuin se on viimeksi muutettuna asetuksella (EY) N:o 1164/95 (2), säädetään banaanialan yhteisestä markkinajärjestelystä 13 päivänä helmikuuta 1993 annetulla neuvoston asetuksella (ETY) N:o 404/93 (3), sellaisena kuin se on viimeksi muutettuna asetuksella (EY) N:o 3290/94 (4), perustetun banaanien tuontia yhteisöön koskevan järjestelmän soveltamista koskevista yksityiskohtaisista säännöistä,
komissio sääti vuoden 1995 kolmeksi ensimmäiseksi neljännekseksi siirtymätoimenpiteistä, jotta helpotettaisiin siirtymistä uusissa jäsenvaltioissa ennen niiden yhteisöön liittymistä sovelletusta järjestelmästä banaanialan yhteisen markkinajärjestelyjen sääntöjen mukaisesti sovellettavaan järjestelmään; näiden toimenpiteiden perusteena olivat sekä hallinnolliset että tekniset syyt; ensinnäkin osoittautui mahdottomaksi laatia ajoissa luokitus uusien jäsenvaltioiden toimijoista ja määrittää näiden viitekaudella 1991-1993 kaupan pitämät määrät erityisesti asetuksen (ETY) N:o 1442/93 3 ja 5 artiklan säännösten mukaisesti; toiseksi Itävallan, Suomen ja Ruotsin toimijoiden tuontitulleja ei voitu määrittää vuodeksi 1995 edellä mainitun asetuksen 6 artiklan soveltamiseksi alentamatta samalla muiden jäsenvaltioiden toimijoille samaksi vuodeksi vuoden 1994 lopussa määritettyjä tuontitulleja sen vuoksi, että tariffikiintiön suuruuden tarkistusta viisitoistajäseniseksi laajentuneen yhteisön kulutustarpeen huomioon ottamiseksi ei vielä ollut tehty,
kolmeksi ensimmäiseksi vuosineljännekseksi komission asetuksissa (EY) N:o 3303/94 (5), (EY) N:o 479/95 (6) ja (EY) N:o 1219/95 (7) säädettyjen siirtymätoimenpiteiden mukaisesti Itävaltaan, Suomeen ja Ruotsiin sijoittautuneet näihin maihin banaaneja kaudella 1991-1993 tuoneet toimijat saivat luvan tämän saman kauden aikana toteuttamansa tuonnin keskiarvon mukaisesti määritetyn banaanimäärän tuontiin; tuontilupia käytettiin ensimmäisenä vuosineljänneksenä sekä annettiin toiseksi ja kolmanneksi vuosineljännekseksi yhteensä 258 671 tonnin suuruiselle määrälle,
neuvosto ei tähän mennessä ole tehnyt päätöstä tariffikiintiön korottamisesta komission ehdotuksen perusteella,
yhteisön hankintatarpeen täyttämiseksi viimeisenä vuosineljänneksenä, vakavien markkinahäiriöiden välttämiseksi erityisesti tarjonnan puutteesta johtuvien jyrkkien hinnannousujen vuoksi sekä tavanomaisten tuontivirtojen keskeytymisen välttämiseksi komissio on päättänyt toteuttaa uudet siirtymätoimenpiteet; näihin tavoitteisiin pääsemiseksi on aiheellista vahvistaa vuodeksi 1995 353 000 tonnin suuruinen lisämäärä nykyisen 2 200 000 tonnin suuruisen tariffikiintiön täydentämiseksi, eli neuvostolle ehdotettu korotus, joka lasketaan uusissa jäsenvaltioissa kaudella 1991-1993 toteutetun banaanin tuonnin nettomääräisen keskiarvon perusteella,
tariffikiintiön suuruuden tarkistaminen johtaisi periaatteessa yhteisön, sellaisena kuin se oli 31 päivänä joulukuuta 1994, toimijoiden sekä uusien jäsenvaltioiden toimijoiden tuontitullien määrittämiseen tältä uudelta perustalta koko vuodeksi 1995 asetuksen (ETY) N:o 404/93 18 ja 19 artiklan ja asetuksen (ETY) N:o 1442/93 3 ja 5 artiklan mukaisesti; toiseksi tämä toimenpide johtaisi tällä lisämäärällä täydennetystä tariffikiintiöistä käytettävissä olevaa jäännöstä koskevien tuontitodistusten antamiseen vuoden 1995 viimeiseksi neljännekseksi kaikille toimijoiden luokille,
edellä tarkoitettujen toimenpiteiden soveltaminen johtaisi kuitenkin huomattaviin vaikeuksiin uusissa jäsenvaltioissa ottaen huomioon vuotuisen tariffikiintiön erittäin korkean käyttöasteen, Itävallassa, Suomessa ja Ruotsissa kaupan pidettyjen ja kulutettujen banaanien alkuperän sekä banaanin kaupan pitämisen rakenteet näissä uusissa jäsenvaltioissa,
vuoden 1995 kolmeksi ensimmäiseksi neljännekseksi koko yhteisössä annetut tuontitodistukset ja -luvat koskivat yli 90 prosenttia vuotuisesta kiintiöstä; uusien jäsenvaltioiden luvat oli luettava nykyiseen 2 200 000 tonnin suuruiseen kiintiöön; lisäksi uudet jäsenvaltiot ovat tähän asti hankkineet yksinomaan kolmansista maista peräisin olevia banaaneja, ja niiden toimijat eivät ole pitäneet kaupan yhteisössä tuotettuja tai AKT-valtioista peräisin olevia banaaneja; sen vuoksi tuontiluvat kolmeksi ensimmäiseksi vuosineljännekseksi on annettu A-luokan toimijoille; tariffikiintiöstä käytettävissä oleva jäännös, vaikka sitä on täydennetty edellä tarkoitetulla lisämäärällä, ei riitä jaettavaksi eri toimijoiden luokkien kesken viimeisenä vuosineljänneksenä asetuksen (ETY) N:o 404/93 19 artiklan mukaisesti, ottaen huomioon Itävallalle, Suomelle ja Ruotsille vuoden 1995 alusta jo annetut luvat; kyseinen toimenpide ei myöskään täyttäisi yhteisön hankintatarvetta,
edellä mainitut näkökohdat huomioon ottaen ja vakavien häiriöiden välttämiseksi yhteisön markkinoilla viimeisen vuosineljänneksen aikana on aiheellista toteuttaa siirtymätoimenpiteet osoittamalla koko vuodeksi 1995 353 000 tonnin suuruinen lisämäärä uusien jäsenvaltioiden kulutustarpeen täyttämiseksi sekä oikeuttamalla ne koko yhteisön alueelle sijoittautuneet toimijat, jotka viitekaudella 1991-1993 ovat pitäneet kaupan banaaneja Itävallassa, Suomessa ja Ruotsissa, tästä lisämäärästä viimeisenä vuosineljänneksenä käytettävissä olevaan jäännökseen, kuitenkin olemassa olevia kaupan pitämisen järjestelmiä ja rakenteita noudattaen; tämän kiintiön käytöstä olisi päätettävä asetuksen (ETY) N:o 404/93 19 artiklan 2 kohdassa säädettyjen kaupan pidettyjen määrien keskiarvon sekä asetuksen (ETY) N:o 1442/93 3 ja 5 artiklassa vahvistettujen edellytysten perusteella,
siltä osin kuin tilanne ja markkinoiden tarpeet vaativat, olisi osa lisämäärästä käytettävissä olevasta jäännöksestä jaettava niille C-luokan toimijoille uusissa jäsenvaltioissa, jotka täyttävät yhteisön lainsäädännössä vahvistetut edellytykset,
tällä asetuksella käyttöön otettujen toimenpiteiden hallinnoimiseksi olisi säädettävä tarvittavista täydentävistä yksityiskohtaisista säännöistä tariffikiintiöjärjestelmän soveltamiseksi jo annettujen säännösten mukaisesti, sekä aloitettava edellä mainitun asetuksen (ETY) N:o 1442/93, ja asetuksen (ETY) N:o 404/93 soveltamista koskevista yksityiskohtaisista säännöistä banaanin tuontia yhteisöön koskevan tariffikiintiöjärjestelmän osalta sekä asetuksen (ETY) N:o 1442/93 muuttamisesta 1 päivänä maaliskuuta 1995 annetun komission asetuksen (EY) N:o 478/95 (8), sellaisena kuin se on viimeksi muutettuna asetuksella (EY) N:o 702/95 (9), asiaankuuluvien säännösten soveltaminen erityisesti hakemusten esittämisen ja tuontitodistusten antamisen osalta,
näillä siirtymätoimenpiteillä ei rajoiteta neuvoston komission ehdotuksesta ennen vuoden 1995 loppua mahdollisesti tekemien päätösten eikä kyseisten päätösten täytäntöönpanemiseksi tarvittavien yksityiskohtaisten sääntöjen soveltamista, ja
banaanin hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Avataan asetuksen (ETY) N:o 404/93 18 artiklassa säädetyn tariffikiintiön täydentämiseksi nettopainon mukaan laskettu 353 000 tonnin suuruinen lisämäärä kolmansista maista peräisin olevien banaanien sekä muiden kuin perinteisten AKT-banaanien Itävaltaan, Suomeen ja Ruotsiin tuontia varten vuodeksi 1995.
Tuontilupia, jotka ensimmäisen vuosineljänneksen osalta on käytetty ja jotka Itävallan, Suomen ja Ruotsin toimivaltaiset viranomaiset ovat toisen ja kolmannen vuosineljänneksen osalta antaneet asetusten (EY) N:o 3304/94, (EY) N:o 479/95 ja (EY) N:o 1219/95 mukaisesti, koskevat määrät luetaan ensimmäisessä alakohdassa vahvistettuun yhteismäärään.
2 artikla
Vuoden 1995 viimeisen neljänneksen osalta jäsenvaltioiden toimivaltaiset viranomaiset antavat tuontitodistuksia kolmansista maista peräisin olevien banaanien ja muiden kuin perinteisten AKT-banaanien vapaaseen liikkeeseen luovutusta varten Itävallassa, Suomessa ja Ruotsissa:
a) 91 500 tonniin asti toimijoille, jotka ovat pitäneet kaupan edellä tarkoitettuja banaaneja Itävallassa, Suomessa tai Ruotsissa viitekaudella 1991, 1992 ja 1993 ja jotka on rekisteröity asetuksen (EY) N:o 479/95 3 artiklan mukaisesti;
b) 2 500 tonniin asti uusille Itävaltaan, Suomeen ja/tai Ruotsiin sijoittautuneille toimijoille, jotka niissä täyttävät asetuksen (ETY) N:o 1442/93 3 artiklan 5 kohdassa säädetyt edellytykset ja jotka on rekisteröity 4 artiklan mukaisesti.
3 artikla
1. Kukin kyseinen toimija voi edellä 2 artiklan a kohdan mukaisesti hakea vuoden 1995 viimeiseksi neljännekseksi yhtä tai useampaa tuontitodistusta yhteismäärälle, joka on määritetty uusissa jäsenvaltioissa asetuksen (ETY) N:o 1442/93 3 artiklan 1 kohdan mukaisesti vuosina 1991-1993 kaupan pidettyjen banaanien määrän vuotuisen keskiarvon perusteella ja kerrottu saman asetuksen 5 artiklan 2 kohdassa vahvistetuilla painotuskertoimilla sekä tarvittaessa komission 3 kohdan mukaisesti vahvistamalla vähennyskertoimella.
2. Toimivaltaisten viranomaisten on ilmoitettava komissiolle rekisteröimiensä toimijoiden 1 kohdan mukaisesti määritettyjen painotettujen määrien yhteismäärä sekä kunkin toiminnon osalta kaupan pidettyjen banaanien yhteismäärä 9 päivään elokuuta 1995 mennessä.
3. Jos kyseisille toimijoille 1 kohdan mukaisesti määritettyjen määrien summa ylittää 91 500 tonnia, komissio vahvistaa yhtenäisen vähennyskertoimen, jota sovelletaan kullekin toimijalle määritettyyn määrään.
4. Toimivaltaisten viranomaisten on ilmoitettava kullekin kyseiselle toimijalle 30 päivään elokuuta 1995 mennessä se yhteismäärä, josta tämä voi esittää yhden tai useamman tuontitodistushakemuksen 2 artiklan a kohdan mukaisesti.
4 artikla
1. Itävallan, Suomen ja Ruotsin toimivaltaisten viranomaisten on 2 artiklan b kohdan mukaisesti:
a) rekisteröitävä pyynnöstä ne C-luokan toimijat, jotka edellä mainituissa jäsenvaltioissa täyttävät asetuksen (ETY) N:o 1442/93 3 artiklan 5 kohdan edellytykset; rekisteröintihakemukset, joiden mukana on saman asetuksen 4 artiklan 4 kohdan mukainen vuosittain myönnettävää määrää koskeva hakemus, on esitettävä 9 päivään elokuuta 1995 mennessä;
b) toimitettava komissiolle haettujen määrien yhteismäärä sekä luettelo rekisteröintihakemuksen esittäneistä toimijoista 18 päivään elokuuta 1995 mennessä.
2. Jos hakemusten käsittämien määrien yhteismäärä ylittää 2 artiklan b kohdassa vahvistetun määrän, kutakin määrää on pienennettävä komission määrittämällä prosenttimäärällä.
3. Toimivaltaisten viranomaisten on ilmoitettava kyseisille toimijoille näille myönnetyt määrät 30 päivään elokuuta 1995 mennessä.
5 artikla
Tässä asetuksessa sovelletaan asetusten (ETY) N:o 1442/93 ja (ETY) N:o 478/95 tariffikiintiötä koskevien hakemusten esittämiseen sekä todistusten antamiseen ja niiden voimassaoloaikoihin liittyviä säännöksiä.
Todistushakemusten ja todistusten kohdassa 20 oltava seuraava maininta: "voimassa vapaaseen liikkeeseen laskemista varten Itävallassa, Suomessa tai Ruotsissa - Asetus (EY) N:o . . . /95".
6 artikla
Määritettäessä viitemääriä miksi tahansa vuoden 1995 kattamaksi ajanjaksoksi on kaikkien uusiin jäsenvaltioihin hankintoja suorittaneiden toimijoiden tullit koko vuoden 1995 osalta määritettävä asetuksen (ETY) N:o 1442/93 3 ja 5 artikla mukaisesti.
7 artikla
Tämän asetuksen säännökset eivät rajoita tariffikiintiön nostamista vuodeksi 1995 koskevan neuvoston päätöksen täytäntöön panemiseksi tarpeen mukaan toteutettavien toimenpiteiden soveltamista.
8 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä elokuuta 1995.